依韻和表臣見贈
作者：梅堯臣
朝代：宋

paragraphs: 中間會與別，不啻二十年。
向來君之官，我必贈以篇。
今過臨淮郡，惠好情聯聯。
訪我車騎都，宴我鶑花然。
此當舟航衝，旅泊逾百千。
迓高而撫下，酒壺柜食連。
使予一日爲，立可見華顛。
遽行恐勞君，數里不得前。
三月汴水淺，蹇滯無我先。
君乃遺我詩，盛稱我爲賢。
比之少陵豪，望我何太全。
又令入時用，目堪事高眠。
安能事孔聖，終學美周宣。
勤答以明懷，矢辭敢欺天。